CAC ho PGR hametin liña koordenasaun servisu | TATOLI Agência Noticiosa de Timor-Leste\nVARANDA DILI CAC ho PGR hametin liña koordenasaun servisu\nKomisáriu Komisaun Anti-korrupsaun (CAC), Sergio Hornai ho Komisáriu Adjuntu nain tolu; Augosto Castro, Luis Sampaio no akompaña hosi Diretór Prevensaun no Sensibilizasaun, Rosario de Araujo no Xefe Unidade Investigasaun, Jose Verdial de Carvalho, kinta (22/10), halo audiénsia ho Prokuradór Jerál Repúblika (PGR), José Ximenes, iha Edifísiu PGR, Dili. Imajen/CAC\nDILI, 23 outubru 2020 (TATOLI)-Komisáriu Komisaun Anti-korrupsaun (CAC), Sergio Hornai ho Komisáriu Adjuntu nain tolu; Augosto Castro, Luis Sampaio no akompaña hosi Diretór Prevensaun no Sensibilizasaun, Rosario de Araujo no Xefe Unidade Investigasaun, Jose Verdial de Carvalho, kinta (22/10), halo audiénsia ho Prokuradór Jerál Repúblika (PGR), José Ximenes, iha Edifísiu PGR, Dili, ho objetivu hametin kooperasaun servisu di’ak liu tan entre instituisaun rua.\nSorumutuk ne’e hametin lasu amizade entre instituisaun rua iha luta kontra korrupsaun no mós ko’alia kona-ba diploma foun lei nu. 7/2020 Medida Prevensaun no Kombate Korrupsaun (MPCC).\nParte rua diskute kona-ba lei MPCC ne’ebé mosu fasilita komunikasaun ba aktu krime korrupsaun nian, prevee ba parte autoridade polisia no judisiais fó importánsia ba aseitasaun ba denúnsia anónima, protesaun identidade ba denunciates no protesaun kontra reprezálias ba denunciate sira.\nKomunikadu imprensa ne’ebé Agência Tatoli asesu, ohin, relata katak, Lei MPCC propoin fó dalan atu dezenvolve konjuntu regra sira para orienta no hatuur disiplina kódigu konduta ajente públiku ho forma atu uza nu’udar padraun ba komportamentu pesoál ba integridade, onestidade, responsabilidade no imparsialidade.\nKomisáriu Sergio Hornai mós troka impresaun ho PGR kona-ba Lei 7/2020 atu halo promosaun publisidade no transparénsia iha prosedimentu ba realizasaun aprovizionamentu, kontratasaun publika ho ninian prosedimentu sira.\nAprovizionamentu no akizisaun iha bens no kontratu servisu sira realiza bazeia ba kritériu ekonómiku no bazeia ba prinsípiu otimizasaun relasaun entre kustu no benefísiu. Nune’e mós fasilita asesu públiku ho autoridade kompetente, ho esperansa prosedimentu administrativu ne’ebé efisiente, efikás, simples no bele mitiga oportunidade sira ba korrupsaun.\nIha diskusaun konstrutiva no produtivu ne’e, Komisáriu mós foka ba partidu polítiku sira tuir Lei foun MPCC, atu halo ezersísiu, promove koñesimentu no konsensializasaun ba kuadru polítiku no militante sira kona-ba risku korrupsaun nu’udar medida ida ba prevensaun korrupsaun nian.\nCAC no MP konsidera importante lei MPCC no marka faze fundamental ba Timor-Leste iha luta kontra korrupsaun.\nKomisáriu Sergio Hornai, hateten, la’ós iha de’it lei ida no hetan promulgasaun no publikasaun, maibé importante lei MPCC ne’e to’o ba iha sosiedade iha jerál atu koñese, kompriende no bele ezekuta iha nian boa pratika sira.\nPrevious articleKompañia Shanghai hahú konstrui edifísiu foun PNTL\nNext articleDeskunfia, FP na’in-13 komete krime abuzu podér